Ma tean meest, kes on poolel teel Narvast Tallinna jätnud auto suvalises kohas metsade vahel tee äärde seisma ja hopsti bussi peale hüpanud. Autosse jäi juhiloata naine, kes vist ei jõudnud enne mehe taga  bussiuste sulgumist isegi veel poole peale loenguga sellest kui vilets autojuht ta kaasa on ja mida ta kõike sõitmise ajal valesti teeb.  Asi toimus muide ennemuistsel, mobiiltelefonideelsel ajal.  Ma olen ise peaaegu sama triki teinud - erinevuseks teadmine, et Peremehel on õigus autot juhtida ja seega suisa tee äärde ööbima ta ei jäänud.    Täna nägin meest, kes sõpra läbi autoakna näägutas, kui loll autojuht too ikka on ja ise, jõudmata veel halvustavat kõnevalangut lõpetada oma  bemmirümaka otse puusse põrutas.  Auto jäi üsna terveks, aga vaese vennikese ego loike on pool parklat siiani täis.